

 REPUBLIKA HRVATSKA

ŠIBENSKO-KNINSKA ŽUPANIJA

 

 G R A D *Š I B E N I K*

*Upravni odjel za društvene djelatnosti*

KLASA: 611-09/23-01/01

URBROJ:2182-1-05/1-23-1

Šibenik, 5. siječnja 2023. godine

Na temelju članka 20. Zakona o kulturnim vijećima i financiranju javnih potreba u kulturi (Narodne novine broj 83 /22), te članka 2. Odluke o osnivanju Kulturnog vijeća Grada Šibenika (,,Službeni glasnik Grada Šibenika” broj 12/22), pročelnica Upravnog odjela za društvene djelatnosti upućuje

Javni poziv

za predlaganje članova Kulturnog vijeća Grada Šibenika

 I.

Pozivaju se ustanove u kulturi, umjetničke organizacije i udruge te druge pravne i fizičke osobe koje obavljaju djelatnost u području kulture i umjetnosti na podnošenje pisanih i obrazloženih prijedloga kandidata za izbor članova Kulturnog vijeća Grada Šibenika (u daljnjem tekstu Vijeće).

 II.

Djelokrug Vijeća je područje kulturnog i umjetničkog stvaralaštva u Gradu Šibeniku.

Vijeće se osniva i djeluje radi uključivanja kulturnih djelatnika i umjetnika u predlaganje ciljeva gradske kulturne politike i mjera za njezino provođenje, a posebno radi predlaganja i stručnog vrednovanja programa i projekata javnih potreba u kulturi od interesa za Grad Šibenik, za koja se sredstva osiguravaju u Proračunu Grada Šibenika.

Vijeće kontinuirano prati i razmatra stanja u pojedinim područjima umjetničkog i kulturnog stvaralaštva te omogućava utjecaj kulturnih djelatnika na donošenje odluka važnih za kulturu i umjetnost.

III.

Područja djelovanja Vijeća su

* inovativni i kulturno-umjetnički amaterizam;
* kazališna, glazbena i glazbeno-scenska djelatnost;
* zaštita i očuvanje pokretnih i nepokretnih kulturnih dobara;
* muzejsko-galerijska djelatnosti i likovna umjetnost;
* knjižnična, nakladnička i knjižarska djelatnost;
* vizualna umjetnost.

IV.

Kulturno vijeće Grada Šibenika ima pet članova, od kojih je jedan predsjednik.

Za članove Vijeća imenuju se kulturni djelatnici, stručnjaci i umjetnici koji svojim dosadašnjim dostignućima i poznavanjem problema vezanih za utvrđivanje i provedbu kulturne politike mogu pridonijeti ostvarivanju poslova i zadaća zbog kojih je Vijeće osnovano.

 Na temelju prispjelih prijedloga, Gradonačelnik odlukom imenuje predsjednika i članove Vijeća, vodeći računa o njihovoj stručnosti i ravnomjernoj zastupljenosti.

Članovi Vijeća imenuju se na četiri godine.

Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa, kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.

V.

Uz pisani i obrazloženi prijedlog kandidata (Prijavnica predlagatelja kandidata za člana Kulturnog vijeća Grada Šibenika) za izbor članova Vijeća, potrebno je dostaviti:

* vlastoručno potpisanu Izjavu kandidata o prihvaćanju kandidature za člana Vijeća.

Nepravovremeni i nepotpuni prijedlozi neće se uzeti u razmatranje.

Izrazi koji se koriste u ovom Javnom pozivu, a imaju rodno značenje, odnose se jednako na muški I ženski rod.

VI.

Predlagatelj može predložiti samo jednog kandidata za člana Vijeća.

 VII.

Javni poziv objavljuje se na mrežnim stranicama Grada Šubenika.

Prijedlozi kandidata za članove Vijeća s traženom dokumentacijom, podnose se poštom ili osobno u pisarnicu Grada Šibenika do 23. siječnja 2023. godine na adresu:

Grad Šibenik

Upravni odjel za društvene djelatnosti

Trg palih branitelja Domovinskog rata 1

22000 Šibenik

s naznakom ,,Prijedlog kandidata za člana Kulturnog vijeća Grada Šibenika - ne otvaraj”

Prijavom na Javni poziv kandidati su suglasni da Grad Šibenik kao voditelj obrade može prikupljati, koristiti, obrađivati i objaviti podatke iz prijave isključivo u svrhu provođenja ovog Javnog poziva.

 PROČELNICA

 Mirjana Žurić, dipl.oec.